У српско-бугарском рату 1885. био је на дужности водника у Другом ескадрону другог коњичког пука. Коњичка бригада је, непосредно по формирању, упућена на границу са задатком да обезбеђује концентрацију војске у рејону Пирота. Уочи отпочињања ратних дејстава Други ескадрон је упућен у састав Шумадијске дивизије. Учествовао је у борбама на Врапчи, Плочи, Сливници (у рејону Алдомироваца), Драгоманском теснацу, Нешковом вису и Пироту. Од децембра 1885. до фебруара 1886. био је вршилац дужности начелника Штаба Шумадијске дивизије. По завршетку рата, 1. марта 1886. враћен је поново у Гардијску бригаду. "За заслуге стечене у борби пред непријатељем" одликован је "Споменицом за српско-бугарски рат 1885—86. године" и "Златном медаљом за храброст" 10. марта исте године. У овом рату поручник Бојовић је уочио многе моменте који су допринели да рат буде изгубљен. Био је на таквим положајима да је могао оценити које су особине и каква знања потребна официру, командиру јединице и официру у штабу, па је у потоње ратове ушао са великим ратним искуством.